《得陈天常屯田斑筇竹二枚》
宋代·梅尧臣

客初西蜀来，遗我双筇竹。
上有红泪斑，断非湘娥哭。
尝闻帝魂红，嚎血滴草木。
春露洒更鲜，殷痕侵粉绿。
截为扶衰杖，万里出浴谷。
今来入我手，君勤意有嘱。
区区四十年，重趼生两足。
冠丱三男子，且与诗书读。
翁虽文章穷，尚以字遮目。
忍弃不以教，携归事樵牧。
故兹九节赠，用助老追逐。
杨朱非为岐，贾谊非为鵩。
及其悲恸时，岂不沾盈掬。
挥之傥著物，无迹染林麓。
因持此竹纹，勿叹前人独。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。